সোনাগাছিতে মহিলা খুনে অভিযু্ক্ত দুই নাবালিকা শেষ পর্যন্ত ধরা পড়ল পুলিশের জালে। শিলিগুড়ি থেকে উদ্ধার হল পলাতক দুই নাবালিকা। আজই তাদের নিয়ে কলকাতা রওনা দিয়েছে কলকাতা পুলিশের বিশেষ দল।
গত ২ নভেম্বর সোনাগাছিতে দুর্বার স্বেচ্ছাসেবী সংগঠনের কর্মী কবিতা রায় খুনের ঘটনায় উত্তেজনা ছড়ায় এলাকায়। মাথা থেঁতলানো অবস্থায় বহুদিনের পুরোনো একটি বাড়ি থেকে উদ্ধার হয় কবিতাদেবীর দেহ। 
ঘটনার আগের দিনই নিষিদ্ধপল্লি থেকে উদ্ধার হওয়া দুই নাবালিকাকে সেই বাড়িতে নিয়ে আসা হয়েছিল। দুর্গোপুজোর সময়ে ওই দুই নাবালিকা নিষিদ্ধপল্লিতে বিক্রি হয়। সেই ঘটনা জানার পরই দুর্বার ওই নাবালিকাকে উদ্ধার করে কবিতাদেবীর বাড়িতে রাখে ওই স্বেচ্ছাসেবী সংগঠন।
কবিতাদেবী নিহত হওয়ার পরে আর ওই দুই নাবালিকাকে এলাকায় দেখা যায়নি। সেই থেকেই পুলিশ ও স্থানীয়দের সন্দেহ ছিল যে, ওই দুই নাবালিকাই খুনের ঘটনার সঙ্গে জড়িত। তারপর থেকে শুরু হয় তাদের সন্ধান।
পুলিশ সূত্রে জানানো হয়েছে, ঘটনার পরেই ট্রেন ধরে শিলিগুড়িতে এসে নামে ওই দুই নাবালিকা। শিলিগুড়ির এনজেপি স্টেশনে নেমে এদিক-ওদিক উদ্দেশ্যহীনভাবে দুই নাবালিকাকে ঘুরতে দেখেন রেলওয়ে চাইল্ডলাইনের কর্মীরা। জিজ্ঞাসাবাদ করতেই ওই দুই নাবালিকা জানায় যে, তারা এখানে ঘুরতে এসেছে। তাদের কাছে থাকা টাকা শেষ হয়ে গিয়েছে। কিন্তু তাদের কথা সন্তোষজনক মনে না হওয়ায় তাদের নিয়ে আসা হয় জেলা চাইল্ডলাইন অফিসে। সেখানে সিনি-র হোমে তাদের রাখা হয়। তবে খুনের পর এই দুই নাবালিকা যে পলাতক তা জানা ছিল না চাইল্ডলাইনের কারোরই। ওই নাবালিকাদের আত্মীয়দের খোঁজে শুরু হয় নানা জায়গায় ফোন করা। সেই সূত্রেই গতকাল রাতে বনগা থানা থেকে ফোন আসে চাইল্ড লাইনের কাছে এবং দুই নাবালিকার ফটো পাঠাতে বলা হয়। ছবি দেখেই পুলিশ শনাক্ত করে তাদের। তৎক্ষণাৎ সেখান থেকে রওনা দেয় পুলিশের বিশেষ দল এবং শিলিগুড়ি কমিশনারেটকে দুই নাবালিকাকে কড়া নজরদারিতে রাখার কথা বলা হয়।
এরপর আজ ওই দুই নাবালিকাকে দার্জিলিঙে জুভেনাইল কোর্টে তুলে কলকাতার উদ্দেশে রওনা দিয়েছে পুলিশ।